Document ID: 32015D0076

DEĊIŻJONI TAL-KUNSILL (PESK) 2015/76
tad-19 ta' Jannar 2015
li tvara l-Missjoni ta' PSDK tal-Unjoni Ewropea f'Mali (EUCAP Sahel Mali) u li temenda d-Deċiżjoni 2014/219/PESK
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28, l-Artikolu 42(4) u l-Artikolu 43(2) tiegħu,
Wara li kkunsidra d-Deċiżjoni tal-Kunsill 2014/219/PESK tal-15 ta' April 2014 dwar il-Missjoni ta' PSDK tal-Unjoni Ewropea f'Mali (EUCAP Sahel Mali) (1), u b'mod partikolari l-Artikolu 4 tagħha,
Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
Billi:
(1)
Fil-15 ta' April 2014, il-Kunsill adotta d-Deċiżjoni 2014/219/PESK.
(2)
Fl-14 ta' Ottubru 2014, il-Kunsill approva l-Kunċett tal-Operazzjonijiet għal EUCAP Sahel Mali.
(3)
Wara r-rakkomandazzjoni tal-Kmandant tal-Operazzjoni Ċivili u l-kisba ta' Kapaċità Operattiva Inizjali mill-EUCAP Sahel Mali, il-Missjoni għandha tiġi varata fil-15 ta' Jannar 2015 u għandha tibqa' valida għal perijodu ta' 24 xahar.
(4)
Id-Deċiżjoni 2014/219/PESK ipprevediet l-ammont ta' referenza finanzjarja ta' EUR 5 500 000 għall-ewwel disa' xhur wara d-dħul fis-seħħ tagħha. Għandu jsir provvediment għal ammont ta' referenza ġdid għall-perijodu ta' tnax-il xahar li jibda fil-15 ta' Jannar 2015. Għal dan il-għan, id-Deċiżjoni 2014/219/PESK għandha tiġi emendata.
(5)
L-EUCAP Sahel Mali ser titmexxa fil-kuntest ta' sitwazzjoni li tista' tiddeterjora u li tista' timpedixxi l-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat dwar l-Unjoni Ewropea,
ADOTTA DIN ID-DEĊIŻJONI:
Artikolu 1
Il-missjoni ta' PSDK tal-Unjoni Ewropea f'Mali (EUCAP Sahel Mali) għandha tiġi varata fil-15 ta' Jannar 2015.
Artikolu 2
Il-Kmandant tal-Operazzjoni Ċivili għall-EUCAP Sahel Mali huwa b'dan awtorizzat b'effett immedjat li jagħti bidu għall-eżekuzzjoni tal-missjoni.
Artikolu 3
L-Artikolu 14(1) tad-Deċiżjoni 2014/219/PESK huwa sostitwit b'dan li ġej:
“1. L-ammont ta' referenza finanzjarja maħsub sabiex ikopri n-nefqa relatata mal-EUCAP Sahel Mali mill-15 ta' April 2014 sal-14 ta' Jannar 2015 għandu jkun ta' EUR 5 500 000. L-ammont ta' referenza finanzjarja maħsub biex ikopri n-nefqa marbuta mal-EUCAP Sahel Mali mill-15 ta' Jannar 2015 sal-14 ta' Jannar 2016 għandu jkun ta' EUR 11 400 000. L-ammont ta' referenza finanzjarja għall-perijodi sussegwenti għandu jiġi deċiż mill-Kunsill.”
Artikolu 4
Din id-Deċiżjoni għandha tidħol fis-seħħ fid-data tal-adozzjoni tagħha.
Hija għandha tapplika mill-15 ta' Jannar 2015.
Magħmul fi Brussell, id-19 ta' Jannar 2015.

Labels: 18
15